Source: https://domov.sme.sk/c/2553258/specialny-sud-prepustil-obzalovaneho-primatora-velkeho-medera-z-vazby.html
Timestamp: 2017-09-25 08:47:18+00:00
Document Index: 1528575

Matched Legal Cases: ['súd ', 'súd ', 'súd ', 'súd ', 'súd ', 'súd ']

Špeciálny súd prepustil obžalovaného primátora Veľkého Medera z väzby - domov.sme.sk
Špeciálny súd prepustil obžalovaného primátora Veľkého Medera z väzby
Bratislava 19. januára (TASR) - Špeciálny súd dnes prepustil z väzby primátora Veľkého Medera Samuela L. obžalovaného z prijatia 300-tisícového úplatku.
19. jan 2006 o 16:42 TASR
Podľa súdu dôvody väzby pominuli, pretože hlavného svedka Štefana Borosa úplne vypočuli, potvrdila pre TASR hovorkyňa súdu Katarína Kudjáková.
Priebeh procesu komplikoval fakt, že svedok Boros pôsobiaci v úlohe agenta sa pred súdom nevedel v slovenčine súvisle vyjadriť. Z toho dôvodu musel súd v novembri odročiť pojednávanie a k výsluchu Borosa privolať tlmočníka. Väzba sa tak pre obžalovaného predĺžila o dva mesiace.
Najvyšší súd SR skonštatoval nezákonnosť postupu v prípravnom konaní pri vypočúvaní Borosa bez tlmočníka. Na jeho výpovede z prípravného konania preto súd nebude môcť prihliadať.
Mesto Veľký Meder vydalo vo februári 2005 stanovisko, ktorým chcelo zrušiť nájomnú zmluvu. Preto Boros navštívil primátora Samuela L. Počas rozhovoru primátor údajne nájomcu ubezpečoval, že všetko sa dá vyriešiť a prisľúbil mu, že sa pokúsi ovplyvniť mestské zastupiteľstvo, aby uzavretú zmluvu nevypovedalo. Ako protihodnotu za ovplyvnenie zastupiteľstva mal najprv žiadať od nájomcu prevod nejakých pozemkov na svoju osobu. Podľa obžaloby si nakoniec Samuel L. vyžiadal finančnú hotovosť. Boros sa stretol s primátorom v reštaurácii pri čerpacej stanici v Zemianskej Olči, okres Komárno. Tam Samuel L. prevzal úplatok 300 tisíc korún. Polícia ho zadržala priamo na mieste.
Primátor vo výpovedi pred súdom odmietol akékoľvek obvinenia. "Peniaze boli splátka dlhu nájomcu pozemkov Štefana Borosa voči mojej osobe za moje služby, za ktoré inkasoval 50 miliónov korún," vysvetľoval Samuel L. dôvod prevzatia peňazí 30. marca. O štyri dni neskôr ho senát Špeciálneho súdu s pracoviskom v Banskej Bystrici vzal do vyšetrovacej väzby. V prípade uznania viny mu hrozí trest odňatia slobody na tri až osem rokov.